Redakteursbrief: Jou klein oorwinnings is werd om gevier te wordSusan Lombaard Foto: Burger Meyer, Maroela Media Ek stap eendag op universiteit by ŉ vriendin se koshuiskamer in. Voor haar staan ŉ kolwyntjie met ŉ enkele kers en ŉ glas wyn langsaan. “Wat maak jy?” vra ek. “Ek vier my eerste week sonder my kêrel,” antwoord sy. Klein oorwinning, maar werd om gevier te word. As kinders doen ons dit maklik: Ons bak modderkoekies as ŉ hond verjaar en teken prentjies vir die beste pa in die wêreld. As volwassenes vier ons ook maklik ons kinders se oorwinnings. Jou kleinding se eerste suksessie in die toilet tydens “potty training”, haar eerste treetjies en die eerste tien meter op ŉ fiets sonder kantwieletjies word met ŉ draairoomys gevier. Klein verbeterings op skoolrapporte, moeilike toetse wat geslaag is en die eerste rit om die blok agter die stuur van die motor word eweneens gevier met sjokoladekoek of uiteet. Dis in ons aard om te vier. Tog doen ons dit te min. Die tempo waarteen ons leef, dwing ons om reeds halfpad in die volgende pylvak te wees teen die tyd dat die vorige projek suksesvol afgesluit is. Klaargemaakte geskenksakkies wat jou die tyd van geskenke toedraai spaar en verjaardagkaartjies waarin die soetsappige boodskappie sommer klaar vir jou uitgedink is, getuig van die gebrekkige tyd wat ons daaraan bestee om die mense in ons lewe se vreugdes en oorwinnings saam met hulle te vier. Ons wens vriende per SMS (of sommer via Facebook) geluk met verjaardae, omdat ons nie tyd het om te bel nie. Ons stuur blomme hospitaal toe na ŉ suksesvolle operasie, kwansuis omdat ons nie die pasiënt wil pla nie. Dis tog jammer, want die groot vreugde van ŉ vriendin wat voor jou deur opdaag met ŉ bos blomme omdat sy saam met jou bly is oor die mediese toetsuitslae wat negatief teruggekom het, doen wondere vir jou moraal en positiwiteit. Hier by Maroela glo ons nogal daarin om dinge te vier. Ons eerste 10 000 besoekers is gevier met pizza en rooiwyn. Vir ons eerste verjaardag het ons ŉ kinderpartytjie met honderde gekleurde kolwyntjies gehou. Ons vier nuwe rekords, nuwe vennootskappe, nuwe deurbrake en nuwe suksesse op ŉ verskeidenheid kreatiewe maniere wat soms dalk ons lesers se hare laat rys. En dis goed so, want mense wat bitter hard agter die skerms werk, hoor ŉ eenvoudige boodskap: “Jy het hard gewerk hiervoor, en jy verdien ŉ klop op die skouer.” Dit maak die volgende mylpaal net soveel meer haalbaar. Vandag vier ons Maroela se 100ste nuusbrief – ŉ nuusbrief wat bo alle verwagtings gegroei het in die afgelope twee jaar, en wat nou reeds duisende mense weekliks bereik met ŉ uitgesoekte verskeidenheid van die beste, lekkerste en vermaaklikste nuus wat in die voorafgaande week op Maroela gepubliseer is. Vandag maak ons ŉ groot pot koffie en iemand gaan McDonald’s koop, want die sperdatums is taai dié tyd van die jaar en die werk moet gedoen kom. Maar vier, sal ons dit vier. ŉ Groot dankie aan elk van ons getroue Maroela-lesers wat elke week ons Boeretroos-nuusbrief met entoesiasme ontvang, oopmaak, lees en met vriende deel. Julle is vir ons soos familie. Groetnis Susan Lombaard Redakteur: Maroela Media